Néese idécanáamité amaláca,
yá nàwacáidacatéwa níái sacerdote íiwacanánáica,
náapicha níái béeyéi Israel íiwitápunáica,
nía nacái yéewáidéeyéica yái Moisés itànèericaté,
nàwacáidacawa macáita càinápinácaalí namànica Jesús irí wawàsi.
Iná abéericata nawàwa,
yá nadacùacaté natéwa Jesús Pilato yàatalé.
Yá isutáca yéemìawa Jesús:
“¿Báisíta judíonái icuèrináca pía?”
Jesús íimaca irí:
“Báisíta,
càicani iyúwa píimáaná nulí.”
Níái sacerdotenái íiwacanánáica nacháawàaca Jesús iináwaná madécaná wawàsi íiwitáaná iyú.
Yá Pilato isutáca yéemìawa Jesús àniawa,
íimaca irí:
“¿Cáná càmita peebá wasàna?
¿Càmita péemìa yái nacháawàanáca piináwaná madécanáwaca?”
Quéwa masànacáiná náicha Jesús,
yá Pilato icalùadacaté iicácani.
Iná camuí imanùbacata,
Pilato iwasàaca yàcalé mìnanái irí abéeri presu,
yaalí yái nàwacácatáicawa macáita,
quéwa yátái nachùulièrica iwasàaca nalí.
Iyacaté néenialí,
abéeri asìali íipidenéeri Barrabás,
presunái icapèe irìculé,
yàacawéeyéiná yáapichatéwa níái inuèyéicaté wenàiwica.
Yá nàacatéwa Pilato yàatalé níái manùbéeyéi wenàiwicaca nachùulìacaténá iwasàaca nalí abéeri presuíri càide iyúwa imàníiná nalí camuí imanùbacata.
Yá Pilato isutáca yéemìawa nía:
“¿Piwàwacué nuwasàaca pirí yái judíonái yàasu rey pimèericuéca ìwali?”
Pilato yáalíacáinaté náudeni ìwalíiseca yái sacerdote íiwacanánái yèepùada irí Jesús.
Quéwa níái sacerdotenái íiwacanánáica,
náiyàacaté wenàiwicanái irí tàacáisi yéewacaténá Pilato iwasàaca nalí Barrabás.
Yá Pilato isutáca yéemìawa nía àniawa:
“Néeni,
¿Càinácué piwàwa numànica irí yái judíonái yàasu rey pimèericuéca ìwali?”
Yá náimaca namáidaca àniawa:
“Pitàtàacuéni ichanàawa àicu ìwali.”
Yá Pilato íimacaté nalí:
“¿Quéwa càiríiná bayáwanásica yái idé imànica?”
Quéwa,
quéwanáta namáidaca cachàini quiríta:
“Pitàtàacuéni àicu ìwali.”
Quéwa Pilato iwàwacáináté cayábaca imàacacawa náapicha níái wenàiwicaca,
yá iwasàacaté nalí Barrabás.
Yá ichùulìacaté yàasu úwinái icapèedáidaca Jesús mabàleta.
Néese,
yá yèepùadacaté úwinái iríni natàtàacaténáni àicu ìwali.
Yá úwinái itéca Jesús,
Pilato icapèe ibàacháwalená irìculé,
íipidenéerica pretorio.
Néese,
yá namáidaca macáita níái úwinái ìyéeyéica néeni nàwacácaténáwa Jesús itéesebàa.
Yá náiyàacaté ìwali abéeri bàlesi cáaléeri,
quíiréeri cùlitunìwaca.
Náiyàacaté nacái íiwita ìwali culèpi iyàacaná.
Yá idàbaca náicáaníca iquíniná,
natàidaca nacáini,
náimacaté irí:
“Pìya déecu èeri,
pía”
Yá nanúadáidaca Jesús íiwita madécaná yàawiría àicu iyú,
nàapìsáidaca nacáini,
nabàlùacawa nacái irí nàuluì ipùata iyúwa,
iyúwa nèeri íimiétacaná.
Néese idécanáami náicáaníca iquíniná,
yá nawatàaca íicha yái bàlesi quíiréerica.
Yá náiyàaca ìwali yái ibàlecatawa.
Yá namusúadacani,
natécani natàtàacaténáni àicu ìwali.
Néese abéeri asìali íipidenéeri Simón,
Cirene ìyacàlená néeséeri,
ichàbacaté yàacawa àyapulìcubàa.
Yáté úwinái ichùulìaca iwáacutaca Jesús yàasu cruz chàinisíiri iyú.
Yái náanirica níái:
Alejandro,
Rufo nacái.
Yá natécaté Jesús méetàuculéta Jerusalén ìyacàlená íicha íipidenácataléca Gólgota.
Iimáaná:
“Náiwita yáapimi yàalu”.
Yá néréca,
nàa ìira uva ituní càaméeri nèewìadéeri ipìsíiri wawàsi yèewi.
Quéwa càmita yeebá ìiraca náichani.
Néese idécanáamité natàtàacani cruz ìwali,
yá nawacùacaté nàwaliwa yái ibàlemica.
Néese,
yá náucacaté íbanái cáli iwéré náalimáwanama náalíacaténá càinápinácaalí imàacawa Jesús ibàlemi yáapicha.
Yá natàtàacaté Jesús cruz ìwali mapisái ìwalíiseta.
Yá natàtàacaté iwicáubàa abéeri tàacáisi,
yái nanuéricaté ìwalíiseni,
càiri íimacade:
“YACATA JUDIONAI YAASU REY.”
Quéwa natàtàacaté nacái Jesús yáapicha pucháiba cayéedèeyéi,
abéeri yéewápu néese,
áiba apáu néesema.
[Yá càicataté ichàbacawa iyúwaté natànàaná ìwali,
náimacaalíté:
“Nàuwichàapinácani abédanamata cabáyawanéeyéi yáapicha iyúwa cabáyawanéeri.”]
Iná macáita níái wenàiwica ichàbéeyéicawa néenibàa àyapulìcubàa,
nacuísaca Jesús,
nacusúaca náiwitawa,
náimaca:
“¡Péemìaca!
Pía íiméericaté numáalàidapináca yái Dios icapèe manuírica,
quéwa máisiba èeri irìcuta,
yá nubàlùadaca àniawani.
Piricùawa síisàara àicu ìwalíise,
pichúuliadaca píawawa yéetácáisi íicha.”
Càita nacái iicácanáwa náicáaníca iquíniná níái sacerdotenái íiwacanánáica,
náapicha nía yéewáidéeyéica yái Moisés itànèericaté.
Náimacaté ìwali:
“Ichùnìacaté áibanái yéetácáisi íicha,
quéwa càmita yáalimá ichúuliadaca yáawawa yéetácáisi íicha.
Iwàwacutá Cristo iricùacawa àicu ìwalíise,
yái israelnái yàasu reyca núa,
íiméericaté walí yéewacaténá weebáidaca ìwali.”
Ewita níacani natàtèeyéica yáapicha àicu ìwali,
iicáaníiyéita nacái Jesús iquíniná.
Iná machacànicaalí èeri,
yáté catáca macái cálita iwéréta mawiénica táicaca yàacawa.
Iná yáta horaca táicalémi,
yá Jesús imáidaca cachàini,
íimaca:
“Eloi,
Eloi,
¿lama sabactani?”
Iimáaná:
“Nùasu Dios,
nùasu Dios,
¿Cáná pimàaca núa abéerita?”
Yá abénaméeyéi yéemìacaté isàna níái ibàluèyéicatéwa néeni,
yá náimaca:
“Péemìacué,
imáidaca ìyaca Elías.”
Néese abéeri néená ipìaca íisapìaca sàlusàluíchúa wawàsica uva ituní càaméeri yèewi,
yá idacùaca úa àicu cáaléeri ipùatalìcu.
Néese,
yá imichàidaca úa Jesús inùma néré ìiracaténá utuní.
Néese,
yá íimacaté:
“Pimàacacuéni,
waicátasica asáitasí Elías yàanàaca iricùadacani.”
Quéwa,
yá Jesús imáidacaté cachàini,
yáté yéetácawa.
Yá néenialícata,
icacanácawa chènuníise cáliuculé,
yái wáluma Dios icapèe imàdáanáca irìculéwa.
Iná yái úwinái íiwacali ibàluèricawa Jesús yáalimábàa,
iicácanáamité yéetácawa,
yá càicaté íimacade:
“Yá asìaliquéi,
báisítaté Dios Iiricani.”
Abénaméeyéi inanái ibàlùacatéwa néeni,
iicáidéeyéi déecuíseta.
Uyacaté néeni nèewi,
úái María Magdalenaca,
úa nacái María,
Jacobo yáatúaca,
yái ùuculìiri José,
Salomé nacái.
Níái inanáica,
níacataté yèeyéiwa Jesús yáami quéecha iyúudèeyéicaté nacáini,
ìyacaalítécawa Galilea yàasu cáli néeni.
Nàyacaté nacái néeni madécaná áibanái inanái idéeyéicaté yàacawa Jesús yáapicha Jerusalén ìyacàlená néré.
Yái èeri judíonái ichùnìacatáica yáawawa màulenácaténá nía sábado èeri ipíchapiná táicalémi,
mawiénicaalí catáca yàacawa,
abéeri asìali íipidenéeri José,
Arimatea ìyacàlená néeséeri,
icuèricaté nacái Dios yàanàaca icùaca yàasunái wenàiwicawa,
yàacatéwa Pilato yàatalé macàaluínináta isutácaténá íicha yái Jesús ichéecamica.
Yái José,
néenáta níái caináwanéeyéica israelnái íiwacanánáica.
Néese,
yá Pilato icalùadacawa yéemìacaalíté Jesús iináwaná yéetácawa.
Yá imáidaca yái úwinái íiwacalica isutácaténá yéemìawani,
báisícaalíta idéca Jesús yéetácawa.
Iná idécanáami càica icàlidacani,
yá Pilato ichùulìaca nèepùadaca José irí yái Jesús ichéecamica.
Yá José yàaca iwènìaca wáluma cawèníiri.
Néese,
yá iricùadaca Jesús ichéecami ìwalíise yái natàtèerica ìwalini,
yá irìadacani càliculìi wàlisài irìculé náiquéerica íba manuíri ìwali.
Néese,
yá ichùulìaca nasirùadaca inùma néré abéeri íba manuíri.
Quéwa idècunitàacá namànica yái wawàsica,
úái María Magdalena,
áiba Maríaca yáapicha,
José yáatúaca,
yá naicácaté nàyaca alénácaalíté nabàlìa Jesús ichéecami.
Néese idécanáamité ichàbacawa yái èeri judíonái iyamáidacatáicawa,
María Magdalena,
María Jacobo yáatúa nacái,
Salomé nacái,
yá nawènìacaté pumèníinaméeyéi wawàsica nàacaténáté napusúaca Jesús ichéecami.
Iná domingo mapisáisíwata,
yá nàacatéwa Jesús icàliculèenámi néré,
àtatacaalíta èeri imusúaca yàacawa.
Yá náimaca nalíwáacawa:
“¿Cawinápinásica iwesía wáicha yái íba manuíri càliculìi inùma ibàlìanáca?”
Quéwa nàanàacanáami néré,
yá naicáca idéca íba ibàlùacawa méetàuculéta càliculìi inùma íicha éwita manuíricani.
Iná nawàlùacaalíwa càliculìi irìculé,
yá naicáca néré abéeri ùuculìiri yáawinéeriwa néewápuwáise,
ìwalíiri bàlesi cáaléeri,
cabalèeri.
Yá nacalùadacawa.
Yá ùuculìiri íimacaté nalí:
“Picácué picalùadawa.
Núalíaca picutácuéca Jesús,
Nazaret ìyacàlená néeséerica natàtèericaté cruz ìwali.
Canácata cháníi.
Piicácuéca yái nalìadacatáicaténi.
Idéca Dios icáucàidacani.
Quéwa iwàwacutácué pìaca picàlidacani yéewáidacalénái irí,
Pedro irí nacái.
Yàapinácuécawa pipíchalé Galilea yàasu cáli néré.
Yá nérépinácuéca piicáni càide iyúwaté idéenácué íimaca pirí.”